
	Αρ. Πρωτ. 50
	Αθήνα 3/9/2026
Προς 

 Τους Συλλόγους Εκπαιδευτικών Π.Ε.




Θέμα: Δράσεις του  Δ.Σ. της  Δ.Ο.Ε.  στην 90η  Δ.Ε.Θ.  

Συναδέλφισσες, συνάδελφοι

            
Η 90η Δ.Ε.Θ. βρίσκει τους εκπαιδευτικούς, όπως και το σύνολο των εργαζομένων, αντιμέτωπους με μια εξαιρετικά δύσκολη πραγματικότητα. Η ακρίβεια σε συνδυασμό με τους χαμηλούς μισθούς κάνει την καθημερινότητα δυσβάσταχτη. Ένα πολύ μεγάλο ποσοστό των Ελλήνων παλεύει να επιβιώσει κάτω από το όριο της φτώχειας και η απάντηση στη φτωχοποίηση της ελληνικής κοινωνίας δεν μπορεί να είναι τα pass και τα πάσης φύσεως φιλοδωρήματα.
Η άρνηση της κυβέρνησης τόσο για την επαναφορά του 13ου και 14ου μισθού όσο και για ουσιαστικές αυξήσεις στους μισθούς μας, οι νεοδιόριστοι και αναπληρωτές που αδυνατούν να ανταποκριθούν στα, αδιανόητου ύψους, έξοδα στέγασης, μετακίνησης και διαβίωσης, η συνεχιζόμενη απουσία ουσιαστικής μέριμνας για τις συνθήκες λειτουργίας των σχολείων (κτηριακές υποδομές,  χρηματοδότηση,  μεγάλος αριθμός μαθητών στις τάξεις, συγχωνεύσεις), οι αποφάσεις που κάνουν όλο και πιο δύσκολη τη ζωή των εκπαιδευτικών και των μαθητών στα σχολεία καθώς και το κλίμα αυταρχισμού  που διαποτίζει τη λειτουργία της εκπαίδευσης, διαμορφώνουν μη ανεκτές δυσμενείς συνθήκες, που σε καμία περίπτωση δεν αντιμετωπίζονται με τα επικοινωνιακά τεχνάσματα των εξαγγελιών στη Δ.Ε.Θ.
Το Δ.Σ. της Δ.Ο.Ε. συμμετέχοντας στις δράσεις των εργαζομένων, στο πλαίσιο της 90ης Δ.Ε.Θ., πραγματοποιεί συγκέντρωση των Δ.Σ. των Συλλόγων Εκπαιδευτικών Π.Ε στα γραφεία της ΕΔΟΘ (Προξένου Κορομηλά 51) το Σάββατο 5 Σεπτεμβρίου 2026 και ώρα 10.30 π. μ. στην οποία καλούνται να συμμετέχουν  συνάδελφοι μέλη των Δ.Σ. των Συλλόγων της Κεντρικής Μακεδονίας. 

              Καλούμε τους εκπαιδευτικούς της πρωτοβάθμιας εκπαίδευσης να συμμετέχουν αποφασιστικά, μαζικά και δυναμικά στη συγκέντρωση συνδικάτων που πραγματοποιεί η Α.Δ.Ε.Δ.Υ. στο άγαλμα του Βενιζέλου, την ίδια ημέρα στις 6.00 μ.μ..
Ως Δ.Ο.Ε. θέτουμε δυναμικά το σύνολο των αιτημάτων του κλάδου μας, όπως εκφράζονται από τις αποφάσεις των Γενικών Συνελεύσεων του Κλάδου και του Δ.Σ. στο πλαίσιο του αγώνα για την υπεράσπιση του δημόσιου σχολείου, των μορφωτικών δικαιωμάτων των μαθητών και των εργασιακών δικαιωμάτων των εκπαιδευτικών.
Δεν αποδεχόμαστε την υποβάθμιση της ζωής μας ως κανονικότητα.

Παλεύουμε για τη ζωή και το δημόσιο σχολείο που αξίζουμε, εμείς και τα παιδιά μας.

